Aşgabat
Aşgabat on Türkmenistani pealinn. Asub oaasis Karakumi kõrbes Köpetdagi jalamil. Linn asutati 1881. aastal ning kuni 1919. aastani kandis nime Ashabad. Aastail 1919–1927 nimetati linn revolutsioonitegelase Pavel Poltoratski järgi Poltoratskiks, seejärel oli see kuni NSV Liidu lagunemiseni Ašhabad. Pärast Türkmenistani iseseisvumise väljakuulutamist 27. oktoobril 1991 nimetati riigis mitmed asulad ümber ning linna nimeks sai Aşgabat. 6. oktoobril 1948 tabas linna ülitugev maavärin, mille tagajärjel enamik linnast hävis. Türkmeenid moodustavad 77% Aşgabati elanikest.